Jazovka
Nakon 75 godina ekshumirano 800 žrtava iz jame Jazovke

Prvi terenski izvid obavljen je u rujnu 2019., a ekshumacija je trajala tjedan dana. Nakon ekshumacije u planu je provođenje terenskog istraživanja moguće jame Jazovka 2.

Večernji list, Renata Rašović, 21. 7. 2020

Tajna strogo čuvana 75 godina naposljetku je izišla na svjetlo dana. Iz jame Jazovke nedaleko od Sošica na području općine Žumberak proteklih dana izvučeni su posmrtni ostaci više od 800 žrtava masovnog ubojstva tijekom i nakon završetka Drugoga svjetskog rata.
Među žrtvama su, uz zarobljene pripadnike ustaške i domobranske vojske, bili i ranjenici, medicinsko osoblje i časne sestre koje su pripadnici partizanskih jedinica prisilno odveli iz zagrebačkih bolnica Sv. Duh, Sestre milosrdnice i Vrapče, nakon bitke kod Krašića 1943., potom i u svibnju 1945. godine. Jamu otkrio speleolog Terensko, odnosno speleološko istraživanje kao i ekshumacija posmrtnih ostataka, koje je provela Uprava za zatočene i nestale Ministarstva hrvatskih branitelja, donijelo je odgovore na brojna pitanja otvorena tijekom posljednjih desetljeća. Jamu Jazovka otkrio je karlovački speleolog Mladen Kuka 22. siječnja 1989., nakon čak 14 godina tajne istrage. Deset godina poslije, u kolovozu 1999. karlovački su speleolozi, uz pomoć patologa prof. dr. Žarka Danilovića, počeli s detaljnim registriranjem žrtava Jazovke, unutar jame, bez izvlačenja posmrtnih ostataka na površinu. Pretragom je uočeno da su žrtve prije bacanja u jamu vezane žicom, a likvidirane su mahom metkom u zatiljak. U to je vrijeme, u kolovozu 1999., patolog prof. dr. Žarko Danilović dao izjavu za Večernji list . 
– Imamo sve dokaze da su u jamu bačeni i ranjenici koje su partizani odmah nakon Drugoga svjetskog rata pokupili iz Bolnice Sveti Duh, njih oko 270, te ih doveli u Sošice, likvidirali i bacili u jamu. Za ove ranjenike pobacane u Jazovku imamo i svjedočanstvo partizana koji je vozio autobus kojim su žrtve dovezene do jame. Drugi put više nije htio voziti kad je vidio što se ondje s ljudima radi – rekao je za Večernji list prof. Danilović. 
U to vrijeme, nakon analize čitavih ili djelomično razbijenih lubanja, prema ostacima čeone kosti s arkadama i nosom, smatralo se da u Jazovki leže ostaci 447 osoba, dok se u kasnijim napisima spominje broj od 476 žrtava. No, s obzirom na to da je nakon ovog posljednjeg, ključnog istraživanja koje je uključivalo i ekshumaciju, broj žrtava premašio 800, može se pretpostaviti kako je znatan broj posmrtnih ostataka pronađen i u dubljim dijelovima jame.
Naime, Jazovka je, prema navodima istraživača, duboka oko 40 metara, a između otvora i prvog sloja kostiju razmak je oko 30 metara. Prvi terenski izvid na području općine Žumberak, Ministarstvo hrvatskih branitelja zajedno sa Ministarstvom unutarnjih poslova i Ministarstvom obrane, provelo je prije godinu dana, tijekom rujna 2019. godine. Potom je 26. lipnja 2020. pomoćnik ministra i čelnik Uprave za zatočene i nestale Stjepan Sučić održao sastanak s načelnicima općine Žumberak i Krašić te upraviteljem župe u Krašiću, te ih upoznao s aktivnostima koje slijede. Ekshumacija je naposljetku otpočela u ponedjeljak 13. srpnja 2020., i trajala je tjedan dana. Kako doznajemo od izvora iz istrage, iz jame su skupa s posmrtnim ostacima izvučeni i brojni tupi predmeti koji su, povrh metka, služili za ubojstva, ali i vojničke čizme za koje se pretpostavlja da su pripadali partizanima koji su se protivili likvidacijama bez suda. Nakon ekshumacije, svi posmrtni ostaci u hladnjačama prebačeni su na Zavod za sudsku medicinu. 
Sve aktivnosti, kako kažu u Ministarstvu hrvatskih branitelja, provodile su se temeljem Zakona o istraživanju, uređenju i održavanju vojnih groblja, groblja žrtava Drugoga svjetskog rata i poslijeratnog razdoblja te s obzirom na trenutačnu epidemiološku situaciju, poštujući upute Nacionalnog stožera. Nakon završene ekshumacije u planu je provođenje terenskog istraživanja radi preciziranja mikrolokacije moguće jame Jazovka 2 za koju su prikupljena saznanja nadležnih međuresornih službi.

Zločin ne zastarijeva 
Ovo otkriće događa se nedugo nakon 30. “Spomen-pohoda Jazovka” koje se tradicionalno organizira 22. lipnja, na Dan antifašističke borbe, u organizaciji udruge Hrvatski obredni zdrug. Organizatori su u proglasu zatražili od hrvatskih vlasti da “dostojno obilježe hrvatske žrtve s Bleiburga, Macelja, Tezna, Dakse, Jazovke i drugih stratišta“, dok je varaždinski biskup u miru Josip Mrzljak, u nazočnosti više stotina hodočasnika, u propovijedi pozvao hrvatska istražna i sudska tijela da istraže i kazne ove likvidacije zarobljenika, jer su to zločini koji nikada ne zastarijevaju. Kako je otprije poznato, za tri časne sestre Liphardu Horvat, Konstantinu Mesar i Geraldu Jakob, njegovateljice u Psihijatrijskoj bolnici Vrapče, koje su bačene u jamu, pokrenut je postupak proglašenja blaženima unutar Katoličke crkve.

***

Iz jame Jazovka Ministarstvo branitelja ekshumiralo 814 žrtava čiji identitet neće moći utvrditi

Jamu Jazovka otkrio je karlovački speleolog Mladen Kuka 1989., a speleolozi su počeli s detaljnim registriranjem žrtava 1999.

Jutarnji list, Vanja Nezirović, 21. 7. 2020


Jama Jazovka

- Jama Jazovka dosad je najveće nalazište, a iz nje su ovih dana izvučeni posmrtni ostaci točnije 814 žrtava masovnog ubojstva tijekom i nakon završetka Drugog svjetskog rata. Identifikacija neće biti moguća s obzirom na stanje posmrtnih ostataka - kazao je dosadašnji, a i budući ministar branitelja Tomo Medved.

Rekao je da je postupak ekshumacije bio izuzetno težak jer se radi o jami uskog prolaza, ali da su speleološke ekipe odradile odličan posao. U jami Jazovka nedaleko od Sošica na području općine Žumberak pronađeni su ostaci žrtava među kojima su uz zarobljene pripadnike ustaške i domobranske vojske, bili i ranjenici, medicinsko osoblje i časne sestre, a koje su pripadnici partizanskih jedinica prisilno odveli iz zagrebačkih bolnica Sv. Duh, Sestre Milosrdnice i Vrapče. 

Jamu Jazovka, inače, otkrio je karlovački speleolog Mladen Kuka 22. siječnja 1989. godine, i to nakon 14 godina tajne istrage. U kolovozu 1999. godine karlovački speleolozi, počeli su s detaljnim registriranjem žrtava Jazovke, ali bez izvlačenja posmrtnih ostataka.

U kolovozu 1999. godine patolog prof. dr. Žarko Danilović na tu temu izjavio je za Večernji list:

- Imamo sve dokaze da su u jamu bačeni i ranjenici koje su partizani odmah nakon Drugog svjetskog rata pokupili iz Bolnice Sveti Duh, njih oko 270, te ih doveli u Sošice, likvidirali i bacili u jamu. Za ove ranjenike pobacane u Jazovku imamo i svjedočanstvo partizana koji je vozio autobus kojim su žrtve dovezene do jame. Drugi put više nije htio voziti kad je vidio što se ondje s ljudima radi. 

Ovo istraživanje provela je Uprava za zatočene i nestale Ministarstva branitelja, a ekshumacija je otpočela u ponedjeljak, 13. srpnja i trajala je tjedan dana. 

- Na temelju posmrtnih ostataka pokušat ćemo utvrditi spol i dob žrtava, jer identifikacija neće biti moguća - kazao je Medved dodajući da će se kasnije izgraditi dostojanstvena grobnica za žrtve. 

Iz Jazovke na području Žumberka ekshumirani posmrtni ostaci najmanje 814 osoba

Radi se o žrtvama Drugog svjetskog rata i poslijeratnog razdoblja, a prema iskazima svjedoka, žrtve su u jamu bacane u više navrata

Jutarnji list, Hina, 21. 7. 2020

Jama Jazovka

Ministarstvo hrvatskih branitelja priopćilo je u utorak da su iz jame Jazovke na području Žumberka izvađeni posmrtni ostaci najmanje 814 osoba te da se odmah po završetku ekshumacije pristupilo utvrđivanju minimalnog broja žrtava (MNI) temeljem brojanja bedrenih kostiju.

"Proteklog tjedna, od ponedjeljka 13. do petka 17. srpnja 2020., Ministarstvo hrvatskih branitelja provelo je zahtjevne i složene terenske aktivnosti na području općine Žumberak. One su uključivale speleološko istraživanje i ekshumaciju posmrtnih ostataka iz jame Jazovka te probna iskapanja s ciljem utočnjavanja druge jame Jazovka", priopćilo je ministarstvo.

Navode da se prvi put od otkrića postojanja jame Jazovka sustavno i po svim pravilima struke pristupilo ekshumaciji posmrtnih ostatka žrtava iz speleološkog objekta.

"Iz jame Jazovke, u pet intenzivnih radnih dana, izvađeni su posmrtni ostaci najmanje 814 osoba te se odmah po završetku ekshumacije pristupilo utvrđivanju minimalnog broja žrtava (MNI) temeljem brojanja bedrenih kostiju", stoji u priopćenju. 

Prema prikupljenim saznanjima nadležnih međuresornih službi, radi se o žrtvama Drugog svjetskog rata i poslijeratnog razdoblja, a prema iskazima svjedoka, žrtve su u jamu bacane u više navrata, nakon bitke za Krašić 1943. godine te nakon završetka rata 1945. godine.

Iz ministarstva navode da su paralelno s ovim aktivnostima temeljem prikupljenih saznanja nadležnih međuresornih službi provedena probna iskapanja s ciljem uočavanja moguće druge lokacije.

"S obzirom na prikupljena saznanja i iskaze ljudi o zabetoniranom otvoru moguće druge jame, pristupilo se pregledu terena na četiri mikrolokacije u neposrednoj blizini Jazovke probnim iskapanjima, međutim nalazom nisu potvrđena saznanja", poručili su dodavši da će ministarstvo nastaviti s daljnjim prikupljanjem saznanja koja mogu biti od koristi u budućem operativnom radu na terenu.

Tijekom terenskih istraživanja savjetodavnu potporu Ministarstvu hrvatskih branitelja na terenu dao je i Mladen Kuka, speleolog koji je 1989. otkrio jamu Jazovku te kroz sve ove godine prikupljao vrijedna saznanja o grobištu.

Pronađeni posmrtni ostaci iz Jazovke bit će prevezeni na Zavod za sudsku medicinu i kriminalistiku Zagreb gdje će se provesti njihova antropološka obrada.

"Zatim slijedi njihovo dostojno i trajno zbrinjavanje čemu će prethoditi zajedničko usuglašavanje oko lokacije izgradnje grobnog mjesta s jedinicom lokalne samouprave, mjesnom župom i udrugama koje njeguju sjećanje kako bi žrtve na dostojanstven način bile pokopane", poručuju iz ministarstva. 

Ministarstvo navodi i da je ekshumacija posmrtnih ostataka iz Jazovke provedena temeljem Zakona o istraživanju, uređenju i održavanju vojnih groblja, groblja žrtava Drugog svjetskog rata i poslijeratnog razdoblja i sudskog naloga izdanog od strane nadležnog Županijskog suda u Zagrebu.

***

STVORITI BANKU S DNK ŽRTAVA

Medved ustvrdio da će žrtve nedavno ekshumirane iz jame Jazovka biti teško identificirati

https://direktno.hr/domovina/medved-ustvrdio-da-ce-zrtve-nedavno-ekshumirane-iz-jame-jazovka-biti-tesko-identificirati-201810/
Direktno, bkk, 24. 7. 2020

U emisiji Aktualno na Hrvatskom Katoličkom Radiju o ekshumaciji posmrtnih ostataka žrtava iz jame Jazovke razgovarali su potpredsjednik Vlade i ministar hrvatskih branitelja Tomo Medved, predstavnik Hrvatskog obrednog zdruga "Jazovka" Žarko Jerković i upravitelj župa u Krašiću i Oštrcu vlč. Ivan Vučak.

Ministar Medved kazao je kako Ministarstvo redovito provodi istraživanja i probna iskapanja na mjestima gdje bi se mogli nalaziti posmrtni ostatci žrtva iz 2. svjetskog rata i poraća te Domovinskog rata. Među posljednjim ekshumacijama istaknuo je one u Brdovcu, Garešnici, Maceljskom gorju, Gračanima, Tuškancu i Savskoj ulici u Zagrebu.

Posljednjom ekshumacijom iz jame Jazovke utvrđeno je kako su u njoj bili posmrtni ostatci najmanje 814 osoba. Nakon ekshumacije jama je još jednom detaljno pregledana kako bi bilo sigurno da su svi posmrtni ostatci izneseni na površinu. Pronađene kosti, a eventualno i identifikacijske oznake analizirat će se na Zavodu za sudsku medicinu i kriminalistiku kako bi se utvrdili spol i dob žrtava, kazao je ministar. Napomenuo je kako pri ekshumaciji nije bilo moguće individualizirati kosti žrtava zbog njihove brojnosti.

Na pitanje Jerkovićevo pitanje hoće li se provesti DNK analiza posmrtnih ostataka kako bi žrtve mogli pokopati zainteresirani članovi njihovih obitelji, ministar Medved istaknuo je kako će žrtve biti teško identificirati s obzirom na stanje posmrtnih ostataka, protok vremena i broj žrtava. Međutim, ostavio je otvorenom mogućnost da se neke žrtve naknadno identificiraju.

Vlč. Vučak kazao je kako je 22. lipnja kod Jazovke 30. godinu zaredom slavljena misa ne znajući da će ubrzo doći do ekshumacije. Napomenuo je kako se Jazovka nalazi u Župi sv. Marije Magdalene čija je svetkovina bila 22. srpnja te je istaknuo kako nam ona kao blagovjesnica Uskrsloga budi nadu u uskrsnuće. Stoga svaki čovjek ima pravo na dostojanstven ukop "da mu se zahvali na njegovom životu, na svemu onomu što je činio" te da "molimo Isusovo milosrđe". U toj nadi uz ekshumirane ostatke održana je prigodna molitva. Istaknuo je kako se molio i "za počinitelje tih stravičnih zločina, gdje čovjek ne može svojim zdravim razumom uopće razumjeti da bi to netko mogao učiniti", javlja IKA.

Podsjetio je i na tri časne sestre milosrdnice koje su odvedene iz bolnice i ubijene kod Jazovke kao i još jedna služavka Malog Isusa. Za njih je u tijeku proces za beatifikaciju. Kao upravitelj mjesnih župa istaknuo je kako mještani znaju i za druga mjesta na kojima se nalaze posmrtni ostatci žrtava, kao pored kapele sv. Ivana Krstitelja u Krašiću, te bi ih trebalo istražiti. Također je napomenuo kako su još uvijek živi svjedoci tih zločina.

Jerković je rekao kako Zdrug želi na jedinstven način komemorirati žrtve na razini cijele Hrvatske. Kazao je kako nije imao saznanja o točnom broju žrtava u Jazovki. Pretpostavljalo se da ih ima 447. Istaknuo je kako će se Zdrug i dalje zalagati za sustavno istraživanje koje podrazumijeva otkrivanje, iskapanje, identifikaciju, stvaranje banke s DNK-om žrtava i članova obitelji te progon izvršitelja i naredbodavaca. Izrazio je želju Zdruga da se nakon analize posmrtni ostatci pokopaju kod Jazovke.
***

Jurčević o Jazovki: Komunističke strukture koje su počinile te zločine preuzele su moć u hrvatskim institucijama

http://news.leportale.com/doc?id=220636400
21. 7. 2020

Tajna strogo čuvana 75 godina izašla je na svjetlo dana. Iz jame Jazovke na području općine Žumberak izvučeni su posmrtni ostaci više od 800 žrtava masovnog ubojstva tijekom i nakon završetka Drugoga svjetskog rata. O tome zašto ovakva događanja nisu dovoljno medijski zastupljena i zašto se prešućuju u medijima, za portal Direktno komentirao je Josip Jurčević, povjesničar s Hrvatskih studija Sveučilišta u Zagrebu.

Iz jame Jazovka, u pet intenzivnih radnih dana, izvađeni su posmrtni ostaci najmanje 814 osoba te se odmah po završetku ekshumacije pristupilo utvrđivanju minimalnog broja žrtava temeljem brojanja bedrenih kostiju. 

Prema prikupljenim saznanjima nadležnih međuresornih službi, radi se o žrtvama Drugog svjetskog rata i poslijeratnog razdoblja. Prema iskazima svjedoka, žrtve su u jamu bacane u više navrata, nakon bitke za Krašić 1943. godine te nakon završetka rata 1945. godine. 

S obzirom na prikupljena saznanja i iskaze ljudi o zabetoniranom otvoru moguće druge jame pristupilo se pregledu terena na četiri mikrolokacije u neposrednoj blizini Jazovke probnim iskapanjima, međutim, nalazom nisu potvrđena saznanja. 

O tome kakav je odnos prema tim žrtvama danas, Jurčević je rekao da postoje neki standardi i da nije žrtve dovoljno samo iskopati i premjestiti na drugo mjesto.

"Kada se radi o iskopavanju grobišta, postoje civilizacijski standardi i formalno pravni standardi Međunarodnog humanitarnog prava i svega što to znači. To svakako znači da žrtve nije dovoljno samo ekshumirati pa ih sahraniti, nego je pravna, a da ne govorim ljudska i civilizacijska obveza utvrditi što se događalo, kako se  događalo, tko je odgovoran itd. To je sve propisano i Ženevskim konvencijama i svim drugim međunarodnim dokumentima koje je potpisala Republika Hrvatska", rekao je ugledni povjesničar.

"U tome smislu katastrofalno je što se pokušava ekshumirati žrtve bezdušno, premjestiti te kosti na drugo mjesto, 'nazovi' sahraniti, međutim, sahrana bez utvrđivanja istine prava je katastrofa i to je ponovno ubijanje žrtava.

Kada se radi o Jazovci, činjenica je da netko u Hrvatskoj ponovno ubija žrtve. Skandalozno je da se stotine ubijenih ljudi, žena, djece, staraca, bolesnika i ranjenika otkopava i da to radi država koja je članica Europske unije i koja je potpisala sve međunarodne dokumente kada se radi o humanitarnom pravu. Dakle, to je prava kršćanska nacionalna i civilizacijska katastrofa", objasnio je Jurčević.

Naveo je i razlog zbog kojeg se o tome u javnosti dovoljno ne govori.

"Razlog je vrlo jednostavan, a možemo ga pratiti praktično od '90-e godine. Strukture koje su odgovorne za te zločine, to znači jugokomunističke strukture koje su počinile zločin, preuzele su moć u hrvatskim institucijama i na sve načine izbjegavaju i onemogućavaju Hrvatsku da se suoči sa svojom komunističkom, zločinačkom prošlošću i da se od te iste prošlosti vrlo, vrlo jasno, odlučno i nedvosmisleno distancira i odrekne", obrazložio je Jurčević. 

"Nažalost, svjedoci smo kako se sve dublje vraćamo u komunizam, a to se očituje upravo na ovaj način - u odnosu prema žrtvama", dodao je. 

''Ne trebamo zaboraviti da je službena državna Komisija za utvrđivanje ratnih i poratnih žrtava, koja je djelovala do 2000. godine, podnijela izvješće u kojem je utvrdila i evidentirala 850 prikrivenih stratišta i grobišta koja su vezana za komunističke poratne zločine. Dakle, nemoguće je napraviti koraka po Hrvatskoj, a da se ne gazi po mrtvima i prikrivenim kostima. I sada kad se to otkopava i kada se opet tako bezdušno sahranjuju, to je ponovno ubijanje tih žrtava", zaključio je Jurčević.

***

VIDEO: Gledao sam likvidacije na Jazovki, nisam vjerovao da postoje takvi zločinci

Maxportal, LIPANJ 21, 2017

Jama Jazovka poznata je kao mjesto masovnog ubojstva Hrvata tijekom i nakon završetka Drugog svjetskog rata. Zločine su počini partizani masovnom likvidacijom zarobljenih vojnika, civila, ranjenika, bolničkog osoblja i časnih sestara.

Ubojstva su činili hicima u potiljak po uzoru na likvidacije Staljinove policije u komunističkoj Rusiji.

U Jazovki su karlovački speleolozi bili još u siječnju 1989., u vrijeme komunističkog režima ( 29. siječnja 1989. godine otkrio Mladen Kuka),  ali su ih tada u njihovu gradu ”opomenuli” da ne guraju nos tamo gdje nije potrebno!

”Punjenje” Jazovke ubijenim vojnicima počelo je još 1943., nakon partizanske pobjede u krašićkoj bitci. Zarobljeni vojnici, koje su partizani  držali u logoru u Sošicama, likvidirani su i bačeni u jamu. Sljedeće “ubacivanje” ljudi slijedilo je 1945., nakon što je Zagreb “pao pod oslobođenje”.

Iz zagrebačkih bolnica, ali i iz drugih mjesta, kao i s Križnog puta, dovoženi su ranjenici i zarobljenici, kao i ostali “neprijatelji” novoga komunističkog poretka. Odmah po ulasku u Zagreb ranjenike i druge bolesnike iz bolnica partizani su vodili na likvidacije da bi se osigurali smeštaj svojim ranjenicima.

Broj dovezenih, prema izjavama svjedoka, ne odgovara onome što je nađeno u jami. Vjeruje se da su preostali bačeni u kasnije zatvorenu jamu u jednoj vrtači u blizini Jazovke.

U kolovozu 1999. karlovački su speleolozi, uz pomoć patologa prof. dr. Žarka Danilovića, počeli s detaljnim registriranjem žrtava Jazovke. Uz čitave ili djelomično razbijene lubanje, prema ostacima čeone kosti s arkadama i nosom, potvrđeno je se tu nalazi 447 osoba.

Don Živko Kustić u svom komentaru u “Jutarnjoj propovjedi” u lipnju 2006., pod naslovom Krivotvorba Jazovke, napisao kako “nije u redu govoriti da je Jazovka spomen ustaša i domobrana. To je spomen mnogih žrtava partizanskog bezakonja neposredno nakon rata”, kako su mu govorili njegovi župljani dok je Kustić službovao u Sošicama!

Iako je mnogo tekstova napisano nevine žrtve Jazovke, i drugih jama u Hrvatskoj, još uvijek nisu zaslužile civiliziran ljudski pijetet prema pokojnima, a sam Jazovka još uvijek nije obilježena kao pravi grob!

Protiv zločinaca još nije počeo ni jedan sudski postupak iako se za neke od njih zna tko su i gdje žive.

